Die lae en wisselvallige reënval was van die oorsake vir die onekonomiese verbouing van koring. In ander gebiede, waar die reënval wel voldoende is, plaas die voorkoms van ryp en ongeskikte grondtipes weer 'n beperking op die ekonomiese verbouing van koring.
Baie boere verkies nog steeds om koring te saai, aangesien hulle reken dat dit die mees droogtebestande kleingraan is en boonop in die beter jare die bonus van 'n kontant-oes het. Ander het oorgeslaan na voergrane soos hawer. Dit bly egter 'n duur vorm van voerproduksie en weens die wisselvallige reënval is boere nie altyd verseker van voldoende weiding nie.